চ্যাম্পিয়ন্স ট্রফির দল ঘোষণা করল বিশ্বচ্যাম্পিয়ন অস্ট্রেলিয়া

ওয়েব ডেস্ক: আইসিসি চ্যাম্পিয়ন্স ট্রফির (ICC Champions Trophy) ১৫ জনের দল ঘোষণা করে দিল অস্ট্রেলিয়া (Australia)। ২০২৩ সালের ওডিআই বিশ্বকাপে যে দল খেলেছিল, সেই দলের তিনজন সদস্য অনুপস্থিত। জায়গা হয়েছে দুই নতুন মুখের। অধিনায়ক হিসেবে নাম ঘোষণা হয়েছে প্যাট কামিন্সেরই (Pat Cummins), যদিও তাঁর খেলা নিয়ে সংশয় রয়েছে।

ওডিআই বিশ্বকাপে খেলেছিলেন ডেভিড ওয়ার্নার (David Warner)। তিনি অবসর নিয়েছেন। সেই দলের আর দুই সদস্য ক্যামেরন গ্রিন এবং শন অ্যাবটের চোট রয়েছে, তাই তাঁরা সুযোগ পাননি। নেওয়া হয়েছে ম্যাট শর্ট এবং অ্যারন হার্ডিকে। বাকি দলের সবার সুযোগ পাওয়া মোটামুটি প্রত্যাশিত।

আরও পড়ুন: আর্সেনালের বিরুদ্ধে ম্যান ইউয়ের দুরন্ত জয়

টি২০ ফর্ম্যাটে নজর কাড়া তরুণ পেসার নাথান এলিস (Nathan Ellis) সুযোগ পেয়েছেন। অতি সম্প্রতি বিগ ব্যাশ লিগে তাঁর দল হোবার্ট হারিকেনকে ফাইনালে তুলেছেন তিনি। এদিকে শ্রীলঙ্কার বিরুদ্ধে দুই ম্যাচের টেস্ট সিরিজে খেলছেন না অধিনায়ক কামিন্স। তৃতীয় সন্তান ভূমিষ্ঠ হতে চলেছে তাঁর, সেই সঙ্গে গোড়ালিতে চোটও রয়েছে। এই চোটের জেরে চ্যাম্পিয়ন্স ট্রফিতে খেলতে নাও পারেন কামিন্স। সে সেক্ষেত্রে নেতৃত্ব দেবেন স্টিভ স্মিথ (Steve Smith)।

অস্ট্রেলিয়ার ১৫ জনের দল: দল প্যাট কামিন্স (অধিনায়ক), অ্যালেক্স ক্যারি, নাথান এলিস, অ্যারন হার্ডি, জশ হ্যাজলউড, ট্রাভিস হেড, জশ ইঙ্গলিস, মার্নাস লাবুশেন, মিচেল মার্শ, গ্লেন ম্যাক্সওয়েল, ম্যাট শর্ট, স্টিভ স্মিথ, মিচেল স্টার্ক, মার্কাস স্টয়নিস, অ্যাডাম জ্যাম্পা।