অস্ট্রেলিয়ায় না খেললেই ৫৮ কোটি! লোভনীয় প্রস্তাব কামিন্স, হেডকে

ওয়েব ডেস্ক: বছরে মিলবে ১০ মিলিয়ন মার্কিন ডলার বা ৫৮ কোটি টাকার বেতন! সম্প্রতি এমনই লোভনীয় অফার পান অস্ট্রেলিয়ার (Australia) বিশ্বজয়ী অধিনায়ক প্যাট কামিন্স (Pat Cummins) এবং তারকা ব্যাটার ট্র্যাভিস হেড (Travis Head)। এক আইপিএল ফ্র্যাঞ্চাইজির (IPL Franchise) তরফে এই প্রস্তাব দেওয়া হয় এই দুই অজি ক্রিকেট তারকাকে। শর্ত একটাই, ত্যাগ করতে হবে দেশের জার্সি, শুধুমাত্র দেশ-বিদেশের লিগ ক্রিকেটে খেলার সুযোগ পাবেন তাঁরা। অর্থাৎ, অস্ট্রেলিয়া দল ছেড়ে শুধুমাত্র লিগ টুর্নামেন্টে খেলার জন্য তাঁদের এই বড় অঙ্কের বেতন দেওয়া হবে।

তবে সূত্রের খবর, এই লোভনীয় টাকার অফার ফিরিয়ে দিয়েছেন কামিন্স এবং হেড। লিগ ক্রিকেট নয়, দেশের হয়ে খেলা চালিয়ে যাওয়ার সিদ্ধান্ত নিয়েছেন দুই বিশ্বজয়ী অজি তারকা। বর্তমানে কামিন্স ক্রিকেট অস্ট্রেলিয়ার চুক্তি থেকে প্রায় ৩ মিলিয়ন অস্ট্রেলিয়ান ডলার এবং আইপিএলে সানরাইজার্স হায়দরাবাদে খেলে আরও ৩.৭ মিলিয়ন মার্কিন ডলার উপার্জন করেন। অন্যদিকে হেডের আইপিএল আয় প্রায় ১.২ মিলিয়ন ডলার।

আরও পড়ুন: পরের IPL-এ মহাচমক! CSK ছেড়ে MI-তে যোগ দিচ্ছেন ধোনি?

হেড সম্প্রতি এক সাক্ষাৎকারে বলেন, “আমি আমেরিকার ক্রিকেট লিগে খেলেছিলাম ফ্র্যাঞ্চাইজি ক্রিকেটের স্বাদ নিতে। কিন্তু এখন আমার মনোযোগ অস্ট্রেলিয়ার হয়ে খেলার দিকেই। অন্তত আপাতত অন্য কিছু ভাবছি না।” কামিন্সের তরফেও দেশের হয়ে খেলার সিদ্ধান্ত এসেছে বলে খবর।

উল্লেখ্য, গত কয়েক বছরে ফ্র্যাঞ্চাইজি ক্রিকেট এক বহুমূল্য অর্থনৈতিক ব্যবস্থায় পরিণত হয়েছে। শুধু আইপিএল নয়, ভারতের ফ্র্যাঞ্চাইজিগুলো এখন দক্ষিণ আফ্রিকার SA20, সংযুক্ত আরব আমিরশাহির ILT20, মার্কিন যুক্তরাষ্ট্রের MLC, ক্যারিবিয়ান প্রিমিয়ার লিগ, এমনকি ইংল্যান্ডের The Hundred—প্রতিটি টুর্নামেন্টেই বিনিয়োগ বাড়াচ্ছে। তবে এর মাঝে কামিন্স এবং হেডের এই সিদ্ধান্ত প্রমাণ করে যে, প্রলোভনের দুনিয়াতেও জাতীয় দলের প্রতি দায়বদ্ধতা এখনও অনেকের কাছে বেশু গুরুত্বপূর্ণ।